পোর্ট এলিজাবেথে ইতিহাসে ভারত। প্রথমবার দক্ষিণ আফ্রিকায় ওয়ান ডে সিরিজ জয়ের সৌজন্যে। তা-ও আবার কিং কোহলির সুযোগ্য নেতৃত্বে। তবে পঞ্চম ওয়ান ডে-তে সিরিজ জয়ের মঞ্চেই আবির্ভূত নয়া বিতর্ক। যাকে সোশ্যাল মিডিয়ায় বলা হচ্ছে ‘গিভ অ্যান্ড টেক কন্ট্রোভার্সি’।
ব্যাটসম্যান কোহলি বেশিক্ষণ ক্রিজে টেকেননি। ৩৬ রানের মাথায় রোহিত শর্মার সঙ্গে ভুল বোঝাবুঝিতে আউট হয়ে যান ক্যাপ্টেন কোহলি। তবে তার অনেক আগেই কোহলি নাকি আউট হয়ে যেতে পারতেন। এমনটাই দাবি সোশ্যাল মিডিয়া ব্যবহারকারীদের।
কীভাবে? রোহিত-কোহলি যুগলবন্দি যখন ক্রিজে জাঁকিয়ে বসছে, তখনই অশনি সঙ্কেত টের পেয়েছিলেন প্রোটিয়া ক্রিকেটাররা। সেই সময়েই আরসিবি সতীর্থ তাবরিজ সামসি-র সঙ্গে বাগযুদ্ধে জড়িয়ে পড়েন কোহলি। তারপরেই, সামসি-র একটা স্ট্রেটার মিস করে বসেন বিরাট। আপাতদৃষ্টিতে ক্রিজ ছেড়ে বেরিয়ে আসা কোহলিকে স্টাম্প আউট করে দিয়েছিলেন উইকেটরক্ষক হেনরিক ক্ল্যাসেন।
আম্পায়ার প্রাথমিকভাবে কোহলিকে নটআউট ঘোষণা করে দিলেও রেফারেল চেয়ে বসেন সামসি-ক্ল্যাসেন জুটি। তৃতীয় আম্পায়ারও খুঁটিয়ে দেখে প্রাথমিক সিদ্ধান্ত বহাল রাখেন। ঘটনাচক্রে, তৃতীয় আম্পায়ার ছিলেন আলিম দার। আলিম দারের সিদ্ধান্তে অনেকেই ‘অন্য কিছু’-র গন্ধ পেয়েছেন।

এই বিষয়ে অন্যান্য খবর

বিরাটকে ‘অপমান’ কপিল শর্মার! সোশ্যাল মিডিয়ায় পাল্টা দিলেন বিরাট ভক্তরা


কিছুদিন আগেই নিজের রেস্তোরাঁ উদ্বোধন করেছেন পাকিস্তানি আম্পায়ার। সেই সময় কোহলি পাক-আম্পায়ারকে শুভেচ্ছা জানিয়ে নিজের সোশ্যাল মিডিয়া অ্যাকাউন্টে ভিডিও পোস্ট করেছিলেন। সেই ভিডিও-তে কোহলিকে বলতে শোনা গিয়েছিল, ‘‘হ্যালো আলিম দার ভাই, শুনলাম আপনি নাকি নতুন রেস্তোরাঁ-দারস ডিলাইটো খুলেছেন। অনেক শুভেচ্ছা রইল। আপনি আম্পায়ার হিসেবে যত সাফল্য পেয়েছেন, আশা করি আপনার রেস্তোরাঁ সেই পরিমাণই সফল হবে।’’
পাশাপাশি কোহলি আরও বলেছিলেন, ‘‘এমনটাও শুনেছি আপনার রেস্তোরাঁ থেকে উপার্জিত অর্থে আপনি নাকি মূক ও বধিরদের জন্য একটা বিদ্যালয় চালু করতে চাইছেন। আশা করি, সেই কাজে আপনি সফল হবেন। প্রত্যেককে বলব, আপনার রেস্তোরাঁয় যেতে।’’
সোশ্যাল মিডিয়া ব্যবহারকারীদের বক্তব্য, কোহলির সেই ‘শুভেচ্ছাবার্তা’রই নাকি আলিম দার ‘প্রতিদান’ দেন পোর্ট এলিজাবেথে নটআউটের সিদ্ধান্ত বহাল রেখে। সুলতান মেহমুদ খান নামক একজন টুইট করেন, ‘‘মনে হচ্ছে, কোহলিকে তৃতীয় আম্পায়ার নটআউট দিয়েছে ওনার হোটেল প্রোমোট করার জন্য।’’ সুরজ তিওয়ারি লেখেন, ‘‘মানুষের সঙ্গে ভাল সম্পর্ক রাখার সুবিধে পেলেন কোহলি।’’ পাকিস্তানের বিখ্যাত সাংবাদিক শাহিদ হাসমি আবার ভারত-পাক সুসম্পর্কের ফেরানোর কথা বলেছেন বিরাট-দারের হাত ধরে।

It look Virat Kohli given favour by 3rd umpire Aleem dar, as he(KOHLI) was the one who promote his hotel#SAvIND #Kohli #AleemDar
— Sultan Mehmood Khan (@smk_77) 13 February 2018
 


D Miller given lbw by Aleem Dar! Spot on AleemD! Hope his decision will improve Indo-Pak relations!
— Shahid Hashmi (@hashmi_shahid) 10 February 2018